5 ปีที่แล้ว มาร์ค ซักเคอร์เบิร์ก เห็นอะไรใน Instagram
มีใครรู้มั้ยว่ารูปแรกใน Instagram คือรูปอะไร? หลายคนรู้จัก Instagram  แต่มีน้อยคนที่รู้ว่า Instagram เกิดขึ้นมาได้อย่างไร อีกทั้ง Instagram ยังเป็นการลงทุนที่คุ้มค่าที่สุดของ มาร์ค ซักเคอร์เบิร์ก วันนี้ลงทุนแมนจะเล่าให้ฟัง
18 ธ.ค. 2560

5 ปีที่แล้ว มาร์ค ซักเคอร์เบิร์ก เห็นอะไรใน Instagram / โดย ลงทุนแมน
มีใครรู้ไหมว่ารูปแรกใน Instagram คือรูปอะไร?
หลายคนรู้จัก Instagram
แต่มีน้อยคนที่รู้ว่า Instagram เกิดขึ้นมาได้อย่างไร
อีกทั้ง Instagram ยังเป็นการลงทุนที่คุ้มค่าที่สุดของ มาร์ค ซักเคอร์เบิร์ก
วันนี้ลงทุนแมนจะเล่าให้ฟัง
แรกเริ่มเดิมที Instagram เป็นเพียงฟีเจอร์เล็กๆ ในโปรเจกต์ที่ชื่อว่า “Burbn” ในปี 2010 โดยถูกพัฒนาขึ้นโดย Kevin Systrom และ Mike Kriege ในเมือง San Francisco
Burbn อ่านว่า เบอร์เบิน (มีที่มาจากวิสกี้) เป็นแอปพลิเคชันที่ให้ผู้ใช้งานสามารถวางแผนเช็คอินล่วงหน้า หรือเช็คอินขณะที่อยู่ในสถานที่นั้นๆ (เหมือน Foursquare) รวมถึงโพสต์รูปเพื่อแชร์กันระหว่างเพื่อนเพื่อรับคะแนนสะสม
อย่างไรก็ตาม Burbn นั้นไม่ประสบความสำเร็จเท่าไรนัก เนื่องจากมีความซับซ้อนและยุ่งยากในการใช้งาน
แต่ผู้ร่วมก่อตั้งทั้ง 2 คน นั้นไม่ยอมแพ้ง่ายๆ..
Kevin และ Mike เห็นพฤติกรรมผู้ใช้งานว่านิยมใช้ฟังก์ชันโพสต์รูปมากกว่าฟังก์ชันอื่นๆ จึงเปลี่ยนจุดมุ่งหมายใหม่ โดยมีฟังก์ชันหลัก คือ ให้ผู้ใช้งานแชร์รูปภาพของตนเองระหว่างหมู่เพื่อน
โดยเปลี่ยนชื่อมาเป็น “Instagram” ซึ่งเป็นการผสมระหว่างคำว่า “Instant” และ “Telegram”
Instagram เปิดตัวอย่างเป็นทางการครั้งแรกในเดือนตุลาคม ปี 2010 โดยเปิดให้ดาวน์โหลดเฉพาะผู้ที่ใช้สมาร์ตโฟนระบบ iOS เท่านั้น และต่อมาในเดือนเมษายน ปี 2012 จึงได้ออกเวอร์ชันสำหรับ Android
และ จุดเปลี่ยนสำคัญเกิดขึ้นในปี 2012 นี้เอง
มาร์ค ซักเคอร์เบิร์ก ผู้ก่อตั้ง เฟซบุ๊ก ขณะนั้นกำลังจะนำบริษัท IPO เข้าตลาดหลักทรัพย์แต่ก็ได้ประกาศซื้อกิจการ Instagram ด้วยมูลค่าสูงถึง 1 พันล้านเหรียญสหรัฐ หรือประมาณ 30,000 ล้านบาท
เรียกได้ว่า Instagram ขายให้ เฟซบุ๊ก ในราคายูนิคอร์นพอดี (ยูนิคอร์น คือ บริษัท สตาร์ทอัพที่มีมูลค่ามากกว่า 1 พันล้านเหรียญสหรัฐ)
ที่น่าตกใจคือ ขณะนั้น Instagram พึ่งเปิดตัวมาได้เพียง 2 ปี มีพนักงานทั้งบริษัทรวมกันแค่ 13 คน และที่สำคัญ ยังไม่มีรายได้แม้แต่บาทเดียว..
ดีลนี้สร้างแรงสั่นสะเทือนต่อความเชื่อมั่นของ CEO หนุ่มผู้นี้เป็นอย่างมาก
หลายฝ่ายเริ่มไม่เชื่อใจว่า มาร์ค ซักเคอร์เบิร์ก จะสามารถดูแล เฟซบุ๊ก ที่กำลังจะเข้าตลาดได้ดีหรือไม่
แต่แล้วปัจจุบันก็เป็นเครื่องพิสูจน์ว่านี่เป็นดีลที่คุ้มค่าที่สุดดีลหนึ่งในวงการธุรกิจ
Instagram ในขณะนั้นที่ถูกซื้อในราคา 1 พันล้านเหรียญ ถูกประเมินว่าอาจจะมีมูลค่าสูงถึง 5 หมื่นล้านเหรียญในปัจจุบัน (โตขึ้น 50 เท่าใน 5 ปี) และเป็นแหล่งรายได้ที่สำคัญของ เฟซบุ๊ก เลยทีเดียว
5 ปีที่แล้ว มาร์ค ซักเคอร์เบิร์ก เห็นอะไรใน Instagram?
มาร์ค ซักเคอร์เบิร์ก มองว่า Instagram จะเป็นแพลตฟอร์มที่มีศักยภาพสูงมาในอนาคต และ มาเติมเต็มกับสิ่งที่เขามีอยู่แล้วในเฟซบุ๊ก เรียกได้ว่าถ้าอยากโพสต์ซีเรียสหน่อยมีตัวหนังสือก็มาเล่นในเฟซบุ๊ก ถ้าอยากโพสต์แบบสบายๆ รูปอย่างเดียวก็มาเล่นใน Instagram
และในที่สุด เฟซบุ๊กก็เชื่อมตัวเองกับ Instagram ได้ด้วย โดยที่โพสต์ใน Instagram ทีเดียวขึ้นมาโผล่ในเฟซบุ๊กเลย
ปัจจุบัน Kevin ยังคงเป็น CEO และ Mike ก็ยังคงเป็น CTO (Chief Technology Officer) ให้แก่ Instagram โดยทั้ง 2 คนใช้บัญชี instagram ว่า @kevin และ @mikeyk ตามลำดับ
ถึงตรงนี้หลายคนอาจอยากรู้ว่ารูปแรกที่ถูกโพสต์ลง Instagram คือรูปอะไร
คำตอบก็คือ “รูปสุนัขที่ถ่ายคู่กับเท้าแฟนสาวของ Kevin” นั่นเอง
รูปนี้ถูกโพสต์โดยใช้ฟิลเตอร์ X-Pro 2 ซึ่งเป็นหนึ่งในฟิลเตอร์ที่ได้รับความนิยมสูงสุดตลอดกาล (ปัจจุบันยังมีฟิลเตอร์นี้อยู่ สามารถไปลองใช้กันได้)
Instagram ถือว่าเป็น platform ที่มีการเติบโตเร็วที่สุด platform หนึ่งในโลก
เดือนธันวาคม ปี 2010 มีผู้ใช้งาน 1 ล้านบัญชี
เดือนกันยายน ปี 2011 มีผู้ใช้งาน 10 ล้านบัญชี
เดือนเมษายน ปี 2012 มีผู้ใช้งาน 30 ล้านบัญชี
เดือนกันยายน ปี 2013 มีผู้ใช้งาน 150 ล้านบัญชี
เดือนธันวาคม ปี 2014 มีผู้ใช้งาน 300 ล้านบัญชี
เดือนธันวาคม ปี 2015 มีผู้ใช้งาน 400 ล้านบัญชี
เดือนธันวาคม ปี 2016 มีผู้ใช้งาน 600 ล้านบัญชี
เดือนเมษายน ปี 2017 มีผู้ใช้งาน 700 ล้านบัญชี
และปัจจุบัน มีผู้ใช้งานมากกว่า 800 ล้านบัญชี โดยมี active user (ผู้ที่ใช้งานเป็นประจำ) สูงถึง 500 ล้านบัญชี
อะไรทำให้ Instagram เป็นที่นิยมขนาดนี้ ?
เราคงไม่ต้องอธิบายว่า Instagram สามารถทำอะไรได้บ้าง เพราะทุกคนน่าจะรู้อยู่แล้ว
แต่หากให้สรุปสั้นๆ ก็คงเป็นเพราะ Instagram นำเสนอ “ความง่าย” ในการใช้งาน
อีกทั้งยังเข้าใจ “พฤติกรรม” ของมนุษย์ที่ชื่นชอบในการแชร์เรื่องราวต่างๆในชีวิต โดยเฉพาะการแชร์รูปภาพและวิดีโอ
อีกเหตุผลที่เราอาจจะพึ่งรู้คือ
Instagram เป็น platform ที่วัยรุ่นนิยมใช้กันมาก บางครั้งใช้เป็นที่หลีกเลี่ยงจาก “ครอบครัว” หรือ “ญาติ” ที่เริ่มใช้งาน เฟซบุ๊ค กันมากขึ้นนั่นเอง เพราะบางครั้งวัยรุ่นก็ไม่อยากให้พ่อแม่ หรือญาติๆ รับรู้เรื่องราวในชีวิตประจำวันเท่าไหร่นัก
ด้วยเหตุผลนี้ จึงทำให้ Instagram ได้รับความนิยม และเป็นตลาดที่ใหญ่มากสำหรับกลุ่มลูกค้าที่เป็นวัยรุ่นนั่นเอง
แต่เหรียญก็ย่อมมีสองด้านเสมอ..
ปัจจุบัน Instagram เป็น platform สื่อออนไลน์ที่ก่อความเครียดให้แก่ผู้ใช้มากที่สุด
ไม่ว่าจะเกิดจากการที่ผู้ที่เราติดตามโพสต์รูปไปเที่ยว หรือใช้ชีวิตหรูหรา
ทำให้เกิดความไม่พอใจในสิ่งที่ตนเองมี จึงต้องพยายามทำตัวเองให้ดูมีชีวิตดีเหมือนคนอื่น
ผู้ที่รู้จักใช้ รู้จักคิด ก็คงนำสิ่งเหล่านี้มาเป็นแรงขับเคลื่อนในการพัฒนาชีวิตตนเอง
แต่บางคนที่ยังติดกับดักภาพลวงตานี่สิที่น่าเป็นห่วง ต้องคอยสร้างภาพให้ตนเองดูดีในสายตาคนอื่นอยู่ตลอดเวลา แม้ในชีวิตจริงๆเขาจะไม่มีอะไรเลยก็ตาม
คงไม่ผิดถ้าจะบอกว่า
วัยรุ่นในสมัยนี้ ให้ความสำคัญกับการมีตัวตนในโลกโซเชียล มากกว่า ตัวตนในโลกความจริงไปแล้ว..
----------------------
APP ที่อาจจะถูก มาร์ค ซักเคอร์เบิร์ก ซื้ออันต่อไปคือ APP ลงทุนแมน อยากรู้ว่า APP นี้มีอะไรดี โหลดฟรีที่ 
 (ซื้อในราคา 20 บาท)
----------------------
Reference
-
-
-